
****

**ມັຊຮັບຕ່າງໆທາງນິຕິສາດ (ຟິກ) ໃນອິສລາມ**

**المذاهب الأربعة في الإسلام**

ວັນອິດຣີສ ປະດຸກາ : ຂຽນ

**وان إدريس فادوكا : مؤلف**

ກົງຫຼາ ກາບແກ້ວເກົ້າສະກຸນ : ແປ

محمد نور صالح: مترجم

ສູນຮຽນຮູ້ສາສະໜາອິສລາມອີ່ໄລ

ນະຄອນຫຼວງວຽງຈັນ

06/03/2022

**Email.** [**alehsaanlaos@gmail.com**](mailto:alehsaanlaos@gmail.com)

**ມັຊຮັບຕ່າງໆທາງນິຕິສາດ (ຟິກ) ໃນອິສລາມ**

ສາສະໜາອິສລາມຄືສະສາໜາທີ່ພຣະອົງອັລລໍຫ໌ຊົງປະທານລົງມາເພື່ອເປັນທາງນຳແກ່ມະນຸດຊາດທຸກຢຸກທຸກສະໄໝນັບແຕ່ມະນຸດຄົນທຳອິດ ຄື ອາດຳ ຈົນຮອດມະນຸດຄົນສຸດທ້າຍທີ່ຈະເກີດຂຶ້ນມາເບິ່ງໂລກກ່ອນທີ່ຈະເຖິ່ງວັນກີຍາມະຫ໌ (ວັນສິ້ນໂລກ) ເຖິ່ງແມ່ນວ່າສາສະໜາອິສລາມຈະຖືກເອີ້ນຕ່າງກັນໄປຕາມແຕ່ລະຢຸກສະໄໝ ແລະ ແຕ່ລະສະສາດາແຕ່ລະຄຳພີທີ່ພຣະອົງປະທານລົງມາໃຫ້ແກ່ປະຊາຊາດຕ່າງໆໃນພາສາທີ່ແຕກຕ່າງກັນ ຈົນກະທັ່ງມາຮອດປະຊາຊາດາສຸດທ້າຍຄືທ່ານສະສາດາມຸຮຳຫມັດ (ຊ.ລ.) ທີ່ອັລລໍຫ໌ຊົງຮ້ອງວ່າສາສະໜາອິສລາມ

ຕະຫຼອດລະຍະເວລາປະມານ 23 ປີ ທີ່ສະສາດາມຸຮຳຫມັດ (ຊ.ລ.) ໄດ້ເຮັດການເຜີຍເເພສາສະໜາອິສລາມ ທີ່ມີຮາກຖານມາຈາກຄຳພີອັັລກຸຣອານທີ່ຖືກປະທານລົງມາແກ່ທ່ານ ຮ່ວມທັ້ງແບບຢ່າງໃນການດຳເນິນຊີວິດ ແລະ ຄຳສອນຂອງທ່ານ ທີ່ເອີ້ນວ່າ ສຸນນະຫ໌ ທັ້ງສອງສິ່ງນີ້ນັບເປັນຫຼັກສຳຄັນທີ່ສຸດ ທີ່ມຸສລິມທຸກຄົນຈະຕ້ອງຢືດເອົາເປັນແນວທາງການດຳເນີນຊີວິດ ແລະ ປະຕິບັດສາສະນະກີດ (ການເຄົາລົບພັກດີ)

ໃນຕອນທີ່ທ່ານສະສາດາມຸຮຳຫມັດ (ຊ.ລ.) ຢັງມີຊີວິດຢູ່ ຫາກມຸສລິມມີບັນຫາບໍ່ເຂົ້າໃຈເລື່ອງໃດໆ ທີ່ເປັນຫຼັກທຳຄຳສອນ ບໍ່ວ່າຈະເປັນຈາກອັລກຸຣອານ ຫຼື ສຸນນະຫຼ໌ ພວກເຂົາກໍ່ຈະໄປຖາມທ່ານສະສາດາມຸຮຳຫມັດ (ຊ.ລ.) ທ່ານກໍ່ຈະອະທິບາຍໃຫ້ຄວາມເຂົ້າໃຈຈົນກະຈ່າງໄປໄດ້ ແຕ່ຫຼັງຈາກທີ່ທ່ານສະສາດາມຸຮຳຫມັດ (ຊ.ລ.) ໄດ້ເສຍຊີວິດໄປແລ້ວ ສິ່ງທີ່ທ່ານໄດ້ຖິ້ມເອົາໄວ້ກໍ່ຄືຄຳພີອັລກຸຣອານ ແລະ ຄຳສອນຂອງທ່ານທີ່ຖືກລວບຮ່ວມຂຶ້ນມາໂດຍບັນດາສາວົກ ຫຼື ຊໍຮາບະຫຼ໌ ເອີ້ນວ່າ ‘ຫະດິຊ’ ຄຳວ່າຫະດິຊ ໝາຍເຖິ່ງ ຄຳເວົ້າ ການກະທຳ ແລະ ການຍອມຮັບໃນເລື່ອງຕ່າງໆທີ່ທ່ານສະສາດາມຸຮຳຫມັດ (ຊ.ລ.)ເຄີຍເຮັດໄວ້ ເຊິ່ງມີຄວາມໝາຍກົງກັບຄຳວ່າ ສຸນນະຫຼ໌ ຫຼືແບບຢ່າງຂອງທ່ານສະສາດາມຸຮຳຫມັດ (ຊ.ລ.) ຕາມທີ່ເຮົາເຂົ້າໃຈກັນທຸກມື້ນີ້ ຫຼືອະທິບາຍງ່າຍໆກໍ່ຄື ຫະດິຊຄື ສຸນນະຫ໌ ຫຼື ແບບຢ່າງຂອງທ່ານສະສາດາມຸຮຳຫມັດ (ຊ.ລ.)ທີ່ຖືກຈົດບັນທຶກຂຶ້ນມາໃນຮູບແບບຂອງຕົວອັກສອນ ຫຼື ບັນທຶກລົງໃນຕຳລາ ເຊັ່ນດຽວກັບອັລກຸຣອານ

ແຕ່ກໍ່ເປັນທຳມະດາທີ່ມະນຸດແຕ່ລະຄົນຈະມີຄວາມຄິດ ແລະ ຄວາມເຂົ້າໃຈໃນເລື່ອງຕ່າງໆທີ່ແຕກຕ່າງກັນ ເຖິ່ງວ່າຈະໄດ້ຮັບຄຳສັ່ງທີ່ຄືກັນແຕ່ມະນຸດສອງຄົນອາດຈະເຂົ້າໃຈ ແລະ ປະຕິບັດຕາມຄຳສັ່ງອອກມາໃນຮູບແບບທີ່ແຕກຕ່າງກັນ ດ້ວຍເຫດນີ້ຈຶ່ງເຮັດໃຫ້ຕ້ອງມີຜູ້ທີ່ມີຄວາມຮູ້ໃນທາງຫຼັກການສາສະໜາ ເຊັ່ນ ອັລກຸຣອານ, ຫະດິຊ ແລະ ອື່ນໆ ຕ້ອງອອກມາຕີຄວາມໝາຍຫຼືອະທິບາຍຫຼັກການຫຼືຄຳສັ່ງຕ່າງໆໃຫ້ກັບຊາວມຸສລິມທົ່ວໄປທີ່ອາດຈະບໍ່ມີຄວາມຮູ້ຄວາມເຂົ້າໃຈທີ່ລະອຽດເລິກຊຶ້ງຄືກັບບັນດາຜູ້ຮູ້ທ່ານຕ່າງໆ ທີ່ໄດ້ກ່າວມາໃນຂ້າງຕົ້ນ ຫຼື ເວົ້າງ່າຍໆວ່າ ໃນສະໄໝທີ່ທ່ານສະສາດາມຸຮຳຫມັດ (ຊ.ລ.)ມີຊີວິດຢູ່ ຖ້າຫາກມີຄຳຖາມຫຼືບັນຫາທີ່ບໍ່ເຂົ້າໃຈໃດໆ ກ່ຽວກັບເລື່ອງສະສາໜາ ຊາວມຸສລິມໃນຍຸກນັ້ນກໍ່ໄປຖາມທ່ານສະສາດາມຸຮຳຫມັດ (ຊ.ລ.)ໂດຍກົງເລີຍ ແຕ່ຕໍ່ມາເມື່ອທ່ານສະສາດາເສີຍຊີວິດໄປແລ້ວຊາວມຸສລິມໃນຍຸກຕໍ່ມາເມື່ອມີຄຳຖາມກ່ຽວກັບສະສາໜາກໍ່ຈະໄປຖາມຫາບັນດາຜູ້ມີຄວາມຮູ້ເຂົ້າໃຈອິສລາມທີ່ຫຼາຍກວ່າ ເຊິ່ງຄົນເຫຼົ່ານັ້ນຄືຜູ້ທີ່ເຄີຍໄດ້ໃຊ້ຊີວິດ ຮຽນຮູ້ ແລະ ຢູ່ຮ່ວມກັບທ່ານສະສາດາມຸຮຳຫມັດ (ຊ.ລ.) ທີ່ເຮົາເອີ້ນພວກເຂົາວ່າ ສາວົກ ຫຼື ຊໍຮາບະຫຼ໌ ຂອງທ່ານສະສາດານັ່ນເອງ

ໃນຍຸກຕໍ່ມາເມື່ອສາສະໜາອິສລາມເລິ່ມຂະຫຍາຍຕົວອອກໄປຢັງດິິນແດນຕ່າງໆກວ້າງໄກຫຼາຍຂື້ນ ຜູ້ຄົນຈາກຊາດຕິພັນ ແລະ ພາສາທີ່ແຕກຕ່າງກັນຫັນມາຮັບສາສະໜາອິສລາມເພິ່ມຫຼາຍຂື້ນ ຄົນເຫລົ່ານັ້ນສ່ວນໃຫຍ່ກໍ່ບໍ່ເຂົ້່າໃຈພາສາ ແລະ ວັດຖະນາທຳອາຣັບລວມທັ້ງຫຼັກຄຳສອນຂອງອິສລາມຢ່າງຖ່ອງແທ້ ເຮັດໃຫ້ບັນດານັດປາດຫຼືຜູ້ຮູ້ໃນຍຸກຕໍ່ມາ ເຊິ່ງກໍ່ຄືບັນດາລູກຫຼານ ຫຼື ລູກສິດລູກຫາ ຂອງເຫຼົ່າຊໍາຮາບະຫຼ໌ນັ່ນເອງ ເຮົາເອີ້ນພວກເຂົາເຫຼົ່ານັ້ນວ່າ ‘‘ຕາບິອີນ’’ ພວກເຂົາທີ່ມີຄວາມຮູ້ກໍ່ໄດ້ເຮັດການສັ່ງສອນ ແລະ ຖ່າຍຖອດຄວາມຮູ້ກ່ຽວກັບອິສລາມທີ່ສົ່ງຜ່ານມາຈາກທ່ານສາສະດາ ມາສູ່ເຫຼົ່າສາວົກ ຫຼື ຊໍຮາບະຫ໌ ຈົນມາເຖິ່ງລຸ່ນຂອງພວກເຂົາໃຫ້ກັບບັນດາຊາວມຸສລິມທົ່ວໄປໄດ້ເຂົ້າໃຈໃນລາຍລະອຽດຕ່າງໆ ທັ້ງຫລັກການຍຶດຖືສັດທາ (ອາກີດະຫ໌) ແລະ ແນວທາງໃນການປະຕິບັດສາສະນະກິດ (ຟິກ) ທ່ານເຫຼົ່ານີ້ບາງເທື່ອກໍ່ຈະມີການຕີຄວາມ ແລະ ອັດຖະທິບາຍເລື່ອງຕ່າງໆທີ່ແຕກຕ່າງກັນໄປບ້າງຄັ້ງ ຂຶ້ນຢູ່ກັບຫຼັກຖານເບື້ອງຕົ້ນທີ່ແຕ່ລະຄົນໄດ້ຮັບມາ ລວມໄປເຖິ່ງທັດສະນະທີ່ອາດຈະແຕກຕ່າງກັນໃນເລື່ອງການຕີຄວາມໝາຍ ເຮັດໃຫ້ເກີດເປັນແນວທາງ (ມັສຮັບ) ທີ່ແຕກຕ່າງກັນ ແຕ່ມັສຮັບ ຫຼື ແນວທາງເຫຼົ່ານີ້ກໍ່ບໍ່ໄດ້ຂັດແຍ້ງກັບຈົນເຖິ່ງຂັ້ນແຢກອອກເປັນນິກາຍຕ່າງໆ ຫາກວ່າແຕກຕ່າງກັນໃນບາງບັນຫາ (ມັສອາລະຫ໌) ແຕ່ກໍ່ຢັງຖືວ່າທຸກມັຊຮັບນັ້ນຢັງຢູ່ໃນແນວທາງທີ່ເອີ້ນວ່າ ອະລິສຸນນະຫ໌ ວັລຈະມາອະຫ໌ ໝາຍເຖິງກຸ່ມຜູ້ທີ່ຕາມແນວທາງຂອງທ່ານ ສະສາດາມຸຮຳຫມັດ (ຊ.ລ.) ແລະ ຢູ່ຮ່ວມກັນເປັນຈະມາອະຫ໌ (ກຸ່ມ)

ມັຊຮັບທີ່ຖືກຍອມຮັບທາງນິຕິສາດອິສລາມ ມີ4 ມັສຮັບ ມີດັ່ງນີ້

1. **ມັສຮັບ ຮະນາຟີ**

ຜູ້ກໍ່ຕັ້ງຄືອິມ່າມ ອະບູຮະນີຟະຫ໌ ທ່ານມີເຊື້ອສາຍຈາກຊາວເປີເຊຍ ແຕ່ທ່ານເກີດຢູ່ນະຄອກູຟະຫ໌ (ປະເທດອີຣັກໃນປະຈຸບັນ) ເມື່ອຮິດຈະເຣາະຫ໌ ປີທີ່ ຮ.ສ. 80 ກົງກັບປີຄິດສະກາຣາດ**ຄ.ສ.699** ທ່ານມີຖານະເປັນຕາບີອີນຄົນໜຶ່ງທີ່ມີໂອກາດຮ່ວມສະໄໝກັບຊໍຮາບະຫ໌ບາງຄົນ ເມື່ອທ່ານເກີດມາມີຊໍຮາບະຫ໌ ທີ່ຢັງມີຊີວິດຢູ່ 4 ທ່ານ ຕາມນັກປະຫວັດສາດໄດ້ບັນທຶກໄວ້ ຄື ທ່ານ ອະນັສ ອິບນຸ ມາລິກ, ອັບດຸລລໍຫ໌ ອິບນຸ ອາບີເອົາຟ, ໄຊດ ອິບນຸ ສະອັດ ແຕ່ທ່ານອະບູຮະນີຟະຫ໌ບໍ່ໄດ້ມີໂອກາດໄດ້ສຶກສາກັບຊໍຮາບະຫ໌ທັ້ງ 4 ໂດຍກົງ ເນື່ອງຈາກຊໍຮາບະຫ໌ທັ້ງ 4 ໄດ້ເສຍຊີວິດຕັ້ງແຕ່ທ່ານຢັງນ້ອຍ ເຖິງແມ່ນວ່າອະບູຮານີຟະຫ໌ ບໍ່ໄດ້ສຶກສາໂດຍກົງຈາກບັນດາຊໍຮາບະຫ໌ເຫຼົ່ານັ້ນ ແຕ່ໄດ້ສຶກສານຳອາຈານທີ່ເຄີຍຮຽນນຳບັນດາຊໍຮາບະຫ໌ທັ້ງ 4 ດັງທີ່ອະບູຮານີຟະຫ໌ໄດ້ກ່າວຢືນຍັນດ້ວຍຕົນເອງ ນອກຈາກທີ່ກ່າວມາແລ້ວ ທ່ານອະບູຮານີຟະຫ໌ມີຄູອາຈານອີກຫຼາຍທ່ານ ເຊັ່ນ ຮຳມາດ ອິບນຸ ອະບີສຸໄລມານ, ໄຊດ ອິບນຸ ອາລີ ໄຊນຸລອາບີດີນ, ຢະຟັຣ ອັສຊໍດິກ ແລະ ອື່ນໆ​ ຕໍາລາຂອງທ່ານທີ່ຖືກລວບລວມເປັນເລັ່ມໂດຍລູກສິດຂອງທ່ານມີຊື່ວ່າ ອັລຮິດາຢະຫ໌ ທ່ານອະບູຮານີຟະຫ໌ໄດ້ເສຍຊີວິດ ເມື່ອປີ ຮ.ສ. 150 (ຮິດຈະເຣາະຫ໌) ທ່ານມີອາຍຸ 70 ປີ ສົບຂອງທ່ານໄດ້ຮັບການຝັງຢູ່ທີ່ສຸສານໃນນະຄອນແບກແດກ ປະເທດອິຣັກ

1. **ມັຊຮັບ ມາລິກີ**

ຜູ້ກໍ່ຕັ້ງຄື ອິມ່າມມາລິກ ທ່ານເປັນຊາວອາຣັບ ມີຊື່ເຕັມວ່າອາບູອັບດຸລລໍຫ໌ ມາລິກ ອິບນຸ ອະນັສ ອິບນຸ ອາບີອາມິີີຣ ອັລອັສບາຮີ ທ່ານເກີດທີ່ນະຄອນມາດີນະຫ໌ ລະຫວ່າງປີ ຮ.ສ. 90-97 ຫຼື ຄ.ສ 708-715ປະຫວັດສາດໄດ້ບັນທຶກໄວ້ຫລາຍ ລາຍງານດ້ວຍກັນທ່ານອິມ່າມມາລິກ ໄດ້ເສຍຊີວິດ ເມື່ອປີ ຮ.ສ. 179ທ່ານມີອາຍຸ 83ປີແລະ ສົບຂອງທ່ານໄດ້ຮັບການຝັງຢູ່ທີ່ສຸສານອັລບາກຽະໃກ້ກັບມັສຍິດຂອງທ່ານນະບີ (ຊ.ລ.) ໃນນະຄອນມາດີນະຫ໌ ທ່ານເປັນຜູ້ທີ່ສືບເຊື້ອສາຍມາຈາກຊໍຮາບະຫ໌ (ສາວົກ) ແລະໄດ້ຮຽນກັບບັນດາຕາບິອີນ (ຜູ້ທີ່ທັນໄດ້ພົບຫຼືຮຽນຮູ້ກັບບັນດາຊໍຮາບະຫ໌) ຫຼາກຫຼາຍ ດຳລານິຕິສາດອິສລາມ (ຟິກ) ມີຊື່ວ່າ ອັລມຸວັດເຕາະ

1. **ມັຊຮັບ ຊາຟີອີ**

ຜູ້ກໍ່ຕັ້ງຄື ອີມ່າມຊາຟີອີ ຊື່ແທ້ຂອງທ່ານຄື ອະບູອັບດິລລະຫ໌ ມຸຮຳຫມັດ ບິນ ອິດຣິສ ອັຊຊາຟີອີ ທ່ານເປັນຊາວອາຣັບ ທ່ານເກິດໃນເມືອງກາຊ່າ (ປັດຈຸບັນຢູ່ປາເລສໄຕນ) ເມື່ອປີທີ່ 160 ຫຼັງຈາກການອິຈເຣາະຫ໌ (ການອົບພະຍົບຂອງທ່ານສາສະດາໄປເມືອງມາດີນະຫ໌) ກົງກັບ ຄ.ສ. 767 ທ່ານໄດ້ຮັບການສຶກສາດ້ານອິສລາມໃນນະຄອນມະດີນະຫ໌ຈາກອາຈານທີ່ມີຊື່ສຽງຫຼາຍທ່ານ ໜຶ່ງໃນນັ້ນກໍ່ຄື ອິມ່າມມາລິກ ຜູ້ເປັນຕົ້ນກຳເນີດຂອງມັສຮັບມາລິກີດ້ວຍ ອິມ່າມຊາຟີອີສິ້ນຊີວິດທີ່ປະເທດອີ່ຢິບ ເມື່ອປີ ຮ.ສ. 204 ຕຳລາຂອງທ່ານຄື ອັລອຸມ ແລະ ອັຣຣິຊາລະຫ໌

1. **ມັສຮັບຮຳບະລີ**

ຜູ້ກໍ່ຕັ້ງຄື ອິມ່າມອະຫມັດ ອິບນຸ ອັລຮຳບັລ ທ່ານເປັນຊາວອາຣັບເກິດທີ່ເມືອງແບກແດກ ປະເທດອິຣັກ ເມື່ອປີ ຮ.ສ. 164 ທ່ານເຄີຍເດີນທາງໄປສຶກສາຫາຄວາມຮູ້ດ້ານສາສະໜາອິສລາມຈາກດິນແດນຕ່າງໆຫຼາຍບ່ອນ ອະທິເຊັ່ນ ນະຄອນມັກກະຫ໌, ມະດີນະຫ໌, ເຍເມນ, ນະຄອນກູຟະຫ໌, ແລະ ນະຄອນບັສເຣາະ ໃນປະເທດອິີຣັກ ຄູບາອາຈານຂອງທ່ານອິມ່າມອະຫມັດ ອິບນຸ ອັລຮຳບັລທີ່ມີຊື່ສຽງທີ່ສຸດກໍ່ຄື ອິມ່າມຊາຟີອີ ທ່ານໄດ້ສຶກສາກັບອີມ່າມຊາຟີອີເປັນຄັ້ງທຳອີດທີ່ນະຄອນມັກກະຫ໌ ເມື່ອອິບນຸຮຳບັລ ໄປບຳເພັນຮັຈທີ່ນັ້ນໃນຂະນະອີມ່າມຊາຟີອີກຳຫຼັງສອນຢູ່ໃນມັສຍິດຫະຣອມ ແລະ ອິບນຸຮຳບັລຢັງໄດ້ໄປສຶກສາກັບທ່ານອິບຣໍຫີມ ອິບນ ຊະ ຍະຫ໌ຍາ ອັລກອດຕອນ ອິມ່າມອະຫມັດຢັງມີຄວາມຕັ້ງໃຈທີ່ຈະໄປສຶກສາກັບອິມ່າມມາລິກ ແຕ່ກັບອິມ່າມມາລິກໄດ້ເສຍຊີວິດໄປກ່ອນ ອິມ່າມອະຫມັດ ອິບນຸ ຮຳບັລ ໄດ້ເສຍຊີວິດເມື່ອວັນສຸກ ທີ່ 13 ເດືອນຣໍບີອຸລເອົາວັລ ປີ ຮ.ສ. 241 ທີ່ນະຄອນແບກແດກ ແລະ ໄດ້ເຮັດການລະຫມາດຈະນາຊະຫ໌ຂອງທ່ານທີ່ນັ້ນ ຫຼັງຈາກການລະຫມາດວັນສຸກ ເຊິ່ງທ່ານມີອາຍຸ 77 ປີ ທ່ານໄດ້ແຕ່ງຕໍາລາສາສະໜາໄວ້ຫຼາຍ ແຕ່ທີ່ມີຊືສຽງຫຼາຍທີ່ສຸດຄື ອັລມຸສນັດ

**ຄຳຖາມ : ມຸສລິມທັ້ງຫຼາຍຈຳເປັນທີ່ຈະຕ້ອງຕາມ ຫຼື ສັງກັດມັສຮັບໃດມັສຮັບໜຶ່ງເປັນການສະເພາະເຈາະຈົງຫຼືບໍ່?**

**ຄຳຕອບ :** ບໍ່ຈຳເປັນ ເພາະອັລລໍຫ໌ ແລະ ຣໍສູລຂອງພຣະອົງ ບໍ່ໄດ້ກຳໜົດໃຫ້ເປັນວາຈິບ (ຂໍບັງຄັບ) ແກ່ມະນຸດຄົນໜຶ່ງຄົນໃດ ໃຫ້ສັງກັດມັສຮັບ ດ້ວຍມັສຮັບຂອງຄົນໆໝຶ່ງນອກຈາກອິສລາມ ອິມ່າມຕ່າງໆເອງກໍ່ບໍ່ໄດ້ກໍ່ຕັ້ງສຳນັກຂອງຕົ້ນຂຶ້ນມາເພື່ອເຜີຍເເພ່ ແລະ ເຊີນຊວນໃຫ້ມຸສລິມໄປສັງກັດສຳນັກຂອງພວກເຂົາ ແຕ່ແມ່ນວ່າ ມັສຮັບຕ່າງໆລ້ວນເກີດຂຶ້ນມາຫຼັງຈາກນັ້ນ ດ້ວຍເຫດນີ້ລູກສິດ ແລະຜູ້ຕາມອິມ່າມທ່ານນັ້ນໆ ໄດ້ພາກັນຍຶດຕິດທັດສະນະແນວຄຳສອນອິມ່າມຂອງຕົນ ແລະ ປະຕິເສດທັດສະນະຂອງອີມ່າມທ່ານອື່ນໆ ທັ້ງທີ່ອິມ່າມທຸກທ່ານລ້ວນແຕ່ເປັນຜູ້ມີຈິດໃຈເປີດກວ້າງ ແລະ ຍອມຮັບໃນຫຼັກຖານຈາກຫະດິຊ ແລະ ອັລກຸຣອານ ທີ່ນຳມາອະທິບາຍ ບັນຫາຕ່າງໆທີ່ເກີດຂຶ້ນ ຫາກວ່າຫຼັກຖານນັ້ນໆຖືກຕ້ອງ ແລະ ຊັດເຈນກວ່າທັດສະນະຂອງຕົນ ທ່ານອີມ່າມຊາຟີອີໄດ້ເຄີຍກ່າວໄວ້ຄັ້ງໜຶ່ງວ່າ

**إذاصحالحديثفهومذهبي**

**“ຖ້າຫະດິຊຖືກຕ້ອງກວ່ານັ່ນກໍ່ຄືແນວທາງ (ມັສຮັບ) ຂອງຂ້ອຍ”**

ໝາຍຄວາມວ່າ ຖ້າຫາກທ່ານໄດ້ພົບເຈີຫຼັກຖານທີ່ຖືກຕ້ອງ ແລະ ຊັດເຈນ ກວ່າທັດສະນະຂອງຂ້ອຍກໍ່ໃຫ້ລະຖິ້ມທັດສະນະຂອງຂ້ອຍ ແລະ ໄປຢືດເອົາຫຼັກຖານທີ່ຖືກຕ້ອງກວ່າ ເພາະນັ່ນກໍ່ຄືແນວທາງ ຫຼື ມັສຮັບ ຂອງຂ້ອຍຄືກັນ

ຄຳເວົ້າ ແລະ ການກະທຳທີ່ຄືໆກັນນີ້ຈະສາມາດພົບໄດ້ອີກຫຼາຍຄັ້ງຈາກບັນດາອີມ່າມທັ້ງສີ່ ທີ່ສະແດງໃຫ້ເຫັນວ່າມຸສລິມທັ້ງຫຼາຍຄວນຈະຢືດຖືໃນຫຼັກການທີ່ຖືກຕ້ອງທີ່ສອດຄ້ອງກັບອັລກຸຣອານ ແລະ ຊຸນນະຫ໌ຂອງທ່ານນະບີ (ຊ.ລ) ບໍ່ແມ່ນຢືດເອົາຕົວບຸກຄົນ ຫຼື ສຳນັກຄິດ ແລະ ສຳນັກປະຕິບັດຕ່າງໆ ເຊັ່ນ ມັຊຮັບໃດແບບສະເພາະເຈາະຈົງ ແຕ່ມຸສລິມຄວນຈະນຳທັດສະນະຈາກນັກປາດເຫຼົ່ານັ້ນມາພິຈາລະນາ ແລະ ຖືປະຕິບັດເປັນເລື່ອງໆໄປ ພາຍຫຼັງຈາກທີ່ບໍ່ພົບຄຳອະທິບາຍທີ່ຊັດເຈນຈາກທັ້ງອັລກຸຣອານ ແລະ ຫະດິຊ ບໍ່ແມ່ນຍຶດຖືຕາມມັສຮັບແບບຫລັບຫູ ຫລັບຕາ ໃນທຸກເລື່ອງໂດຍບໍ່ສຶກສາຈາກຈາກທັ້ງອັລກຸຣອານ ແລະ ຫະດິຊກ່ອນ ເຖິງແມ່ນວ່າຜູ້ທີ່ຕາມມັສຮັບຈະອ້າງວ່າຄຳສອນໃນມັສຮັບຕ່າງໆກໍ່ລ້ວນມີທີ່ມາຈາກຄວາມເຂົ້າໃຈຂອງນັກປາດອິສລາມທີ່ຕີຄວາມມາຈາກອັລກຸຣອານ ແລະ ຫະດິຊກໍ່ຕາມ ວັລລໍຮຸອະລຳ (ອັລລໍຫ໌ຊົງຮູ້)